กสิกรไทยโชว์กำไรปี53พุ่ง2หมื่นล้าน
KBANKโชว์กำไรปี 53 สุทธิ 2.0หมื่นล้านบาทเติบโต 36.07% จากปี2552
19 ม.ค. 2554

KBANKโชว์กำไรปี 53 สุทธิ 2.0หมื่นล้านบาทเติบโต 36.07% จากปี2552
รายงานข่าวจากธนาคารกสิกรไทยจำกัด(มหาชน)(KBANK)แจ้งว่าเครือธนาคารกสิกรไทยแถลงผลการดำเนินงานก่อนสอบทาน ปี 2553 ธนาคารและบริษัทย่อยมีกำไรสุทธิ 20,047 ล้านบาท กำไรต่อหุ้น 8.38 บาท เพิ่มขึ้นจากปีก่อนที่มีกำไรสุทธิ 14,733 ล้านบาท กำไรต่อหุ้น 6.16 บาท หรือ เพิ่มขึ้นถึง 36.07% ซึ่งเกิดจากยุทธศาสตร์ของเครือธนาคารกสิกรไทยที่มุ่งเน้นการเพิ่มศักยภาพการดำเนินธุรกิจและการสร้างผลกำไรที่ยั่งยืนในระยะยาว
สำหรับกำไรสุทธิไตรมาส 4  ปี 2553 มีจำนวน 5,282 ล้านบาท กำไรต่อหุ้น 2.21 บาท  ลดลงจากไตรมาสก่อนที่มีกำไรสุทธิ 5,516 ล้านบาท กำไรต่อหุ้น 2.30 บาท หรือ ลดลง 4.24%  เนื่องจากค่าใช้จ่ายที่สูงขึ้นเป็นปกติในไตรมาส 4  ในปีนี้ เครือธนาคารกสิกรไทยมีรายได้ดอกเบี้ยและเงินปันผลสุทธิเพิ่มขึ้นจากปีก่อน 7,863 ล้านบาท หรือ 18.13%  มีอัตราผลตอบแทนสินทรัพย์ที่ก่อให้เกิดรายได้สุทธิ (Net interest margin : NIM) อยู่ที่ระดับ 3.81% ซึ่งเป็นไปตามทิศทางของอัตราดอกเบี้ยที่ปรับตัวสูงขึ้น  และจากยุทธศาสตร์ดังกล่าวข้างต้น ธนาคารจึงได้ขยายการลงทุนในธุรกิจประกันชีวิต เพื่อเพิ่มรายได้ที่มิใช่ดอกเบี้ย และเพิ่มประสิทธิภาพในการเสนอผลิตภัณฑ์ประกันชีวิตให้แก่ลูกค้า ส่งผลให้รายได้ที่มิใช่ดอกเบี้ยส่วนใหญ่เป็นค่าเบี้ยประกันภัยรับสุทธิจากธุรกิจประกันชีวิต 
อย่างไรก็ตาม รายได้ค่าธรรมเนียมและบริการยังคงรักษาระดับการเติบโตที่สอดคล้องกับยุทธศาสตร์การดำเนินธุรกิจที่มุ่งเน้นลูกค้าเป็นศูนย์กลาง (Customer Centric) ทำให้เกิดการขยายตัวของฐานลูกค้ารายใหม่อย่างต่อเนื่อง โดยปีนี้ รายได้ค่าธรรมเนียมและบริการเพิ่มขึ้นจากปีก่อนจำนวน 3,278  ล้านบาท หรือ 16.77% ขณะที่ค่าใช้จ่ายที่มิใช่ดอกเบี้ยส่วนใหญ่เป็นค่าใช้จ่ายในการรับประกันภัยจากธุรกิจประกันชีวิต โดยปีนี้มีอัตราส่วนค่าใช้จ่ายที่มิใช่ดอกเบี้ยต่อรายได้รวมอยู่ที่ 65.99%  ซึ่งหากไม่รวมงบการเงินของบริษัทในกลุ่มบริษัท เมืองไทย กรุ๊ป โฮลดิ้ง จำกัด อัตราส่วนค่าใช้จ่ายที่มิใช่ดอกเบี้ยต่อรายได้รวมอยู่ที่ 56.34%  
ณ วันที่ 31 ธันวาคม 2553 เครือธนาคารกสิกรไทยมีสินทรัพย์รวม 1,551,528 ล้านบาท ขณะที่ปีก่อนมีจำนวน 1,366,993 ล้านบาท เพิ่มขึ้น 184,535 ล้านบาท หรือ 13.50%  ส่วนใหญ่เป็นการเติบโตของสินเชื่อซึ่งปีนี้มีจำนวน 1,079,513 ล้านบาท เพิ่มขึ้นจากปีก่อนถึง 136,135 ล้านบาท หรือ 14.43% ขณะที่เงินให้สินเชื่อด้อยคุณภาพต่อเงินให้สินเชื่อ (%NPL Gross) อยู่ที่ระดับ 2.91% ปรับตัวดีขึ้นจากปีก่อนที่อยู่ที่ระดับ 3.76% ขณะที่เงินกองทุนต่อสินทรัพย์เสี่ยง ณ วันที่ 31 ธันวาคม 2553 อยู่ที่ระดับ 13.96%